立之作詩譏僕沉浮於酒次韵答之
作者：饒節
朝代：宋

paragraphs: 頹俗不可挽，我思陳孟公。
胸中一噫氣，浩蕩滄海東。
初余亦拙謀，墮身尺度中。
昔爲吾家駒，今爲客子蓬。
人生百年耳，過鳥欻無蹤。
何至自矛盾，身與衆敵逢。
仲尼固玄聖，道大自不容。
落落少年場，誰復識呂蒙。
古今一丘貉，同赴三尺封。
乃知常滿尊，慰藉吾人窮。
君詩苦相厄，欲抗輒喪雄。
但恐百錢債，負我葛陂龍。